《次韵德升尚书永庆阁后观梅之作》
宋代·綦崇礼

托根层石下，閟艳重檐阴。爱日少回照，淑气潜相寻。

入牖暗香少，俯栏重蘤深。孤绝迥多态，繁秾徒满林。

怪君独吟赏，却酒不为斟。应曾共花约，遂拟合朋簪。

雪意殊未已，寒英虞见侵。闻花正芬馥，相向一披襟。

作者简介：（1083—1142）高密人，徙居潍州北海，字叔厚，一字处厚。徽宗政和八年进士。自幼聪颖，十岁能为邑人作墓铭。调淄县主簿，为太学正，迁博士，摄给事中。高宗南渡，授中书舍人，知漳、明州。累除翰林学士。所撰诏命数百，文简意明。以宝文阁直学士知绍兴府，适金人入侵，督缮城郭，厉甲兵，用心劳苦。后退居台州。平生廉俭寡欲，潜心辞章，洞晓音律。有《北海集》。